KLASA: P-558/22

URBROJ: 711-02-01/05-2024-08

Zagreb, 8. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Maria Kružića, OIB:** **……………., ravnatelja Županijske lučke uprave Crikvenica,** na 42. sjednici održanoj 8. ožujka 2024., donosi sljedeću

 **ODLUKU**

1. **Istovremenim obnašanjem dužnosti ravnatelja Županijske lučke uprave Crikvenica i dužnosti člana Gradskog vijeća Grada Crikvenice u razdoblju od 25. prosinca 2021. do 11. travnja 2022. te ponovno od 4. studenoga 2022. do 6. veljače 2023., kao i istovremenim obnašanjem dužnosti vršitelja dužnosti ravnatelja Županijske lučke uprave Crikvenica i dužnosti člana Gradskog vijeća Grada Crikvenice u razdoblju od 11. travnja 2022. do 3. studenoga 2022., obveznik Mario Kružić počinio je povredu članka 17. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče opomena.**

Obrazloženje

Povjerenstvo je 12. prosinca 2022. na temelju prijave otvorilo predmet protiv Maria Kružića, ravnatelja Županijske lučke uprave Crikvenica, koji se vodi pod brojem Pp-558/22. U prijavi se u bitnom navodi da imenovani obveznik uz obnašanje dužnosti ravnatelja Županijske lučke uprave Crikvenica obnaša dužnost člana Gradskog vijeća Grada Crikvenice.

Člankom 3. stavkom 1. točkom 60. ZSSI-a propisano je da su ravnatelji lučkih uprava obveznici u smislu odredbi navedenog Zakona.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), koji je bio na snazi do 24. prosinca 2021., ravnatelji lučkih uprava nisu bili utvrđeni dužnosnicima u smislu toga Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Mario Kružić obnaša dužnost ravnatelja Županijske lučke uprave Crikvenica za cijelo vrijeme važenja ZSSI-a (u razdoblju od 11. travnja 2022. do 3. studenoga 2022. obnašao je dužnost vršitelja navedene dužnosti), slijedom čega je isti u obvezi postupati sukladno odredbama ZSSI-a.

U tijeku postupka izvršen je uvid u prijavu mogućeg sukoba interesa zaprimljenu 12. prosinca 2022., Registar obveznika, dopis Gradskog vijeća Grada Crikvenice od 19. lipnja 2023., KLASA: 024-02/23-01/12, URBROJ: 2170-5-04/11-23-2, izvadak iz evidencije o političkim strankama i nezavisnim vijećnicima zastupljenim u predstavničkom tijelu Grada Crikvenice, Izvješće Mandatne komisije Gradskog vijeća Grada Crikvenice o stavljanju mandata u mirovanje i početku obnašanja dužnosti zamjenika članova Gradskog vijeća od 16. veljače 2023., KLASA: 024-02/23-01/03, URBROJ: 2170-5-04/05-23-2, te očitovanje obveznika od 1. veljače 2024.

Povjerenstvo je odlukom od 10. siječnja 2024. u odnosu na obveznika Maria Kružića, ravnatelja Županijske lučke uprave Crikvenica, utvrdilo postojanje pretpostavki za pokretanje postupka vezano za moguću povredu odredbe članka 17. stavka 1. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznika dopisom od 10. siječnja 2024. KLASA: P-558/22, URBROJ: 711-02-01/05-2024-5, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na navedenu obavijest očitovao dopisom koji je u Povjerenstvu zaprimljen 1. veljače 2024. i u kojem je istaknuo da svojim postupanjem nije doveo u koliziju svoje privatne interese s javnim interesima u obnašanju javnih dužnosti. Obveznik dalje ističe da je na lokalnim izborima 2021. godine izabran za gradskog vijećnika Grada Crikvenice te da mu je navedena dužnost započela 18. lipnja 2021. Navodi da je nakon stupanja ZSSI-a na snagu dostavio Povjerenstvu imovinsku karticu te obavijestio Grad Crikvenicu da mu prestane isplaćivati vijećničku naknadu kao i da je Povjerenstvu 11. svibnja 2022. podnio imovinsku karticu vezano uz obnašanje dužnosti vršitelja dužnosti ravnatelja Županijske lučke uprave Crikvenica koju je počeo obnašati 11. travnja 2022. Obveznik navodi da je u navedenoj imovinskoj kartici naznačio da volonterski obnaša dužnost člana Gradskog vijeća Grada Crikvenice.

U svom očitovanju obveznik navodi da je od 11. travnja 2022. do 3. studenoga 2022. obnašao dužnost vršitelja dužnosti ravnatelja Županijske lučke uprave Crikvenica te da od 4. studenoga 2022. obnaša dužnost ravnatelja Županijske lučke uprave Crikvenica. Uz navedeno obveznik ističe da je Povjerenstvu dostavio imovinske kartice od 25. i 27. siječnja 2023. u kojima je također naznačio da dužnost člana Gradskog vijeća obnaša volonterski.

U nastavku očitovanja obveznik navodi da iz obavijesti Povjerenstva od 10. siječnja 2024. ne proizlazi da je Gradsko vijeće Grada Crikvenice odgovorilo na sve upite Povjerenstva, a niti da je Povjerenstvo upit ponovilo vezano uz neodgovoreni dio prima li obveznik naknadu za obnašanje dužnosti člana Gradskog vijeća Grada Crikvenice i u kojem iznosu, a u vezi čega obveznik ističe da je 1. ožujka 2022., dakle prije nego je Povjerenstvo protiv njega otvorilo predmet 12. prosinca 2022., dopisom zatražio od Grada Crikvenice da mu prestane obračunavati i isplaćivati vijećničke naknade. U prilogu svom očitovanju obveznik je dostavio presliku dopisa koji je uputio Gradu Crikvenici i koji je zaprimljen 4. ožujka 2022., a u kojem je zatražio da mu se od veljače 2022. godine prestane obračunavati i isplaćivati vijećnička naknada. Uz navedeno obveznik ističe da od stupanja ZSSI-a na snagu nije po osnovi vijećničke naknade primio nikakav novčani iznos, a dodatno ističe da Županijska lučka uprava Crikvenica, osim što je osnovana od strane druge jedinice područne (regionalne) samouprave (Primorsko-goranske županije), predstavlja i neprofitnu pravnu osobu čiji se djelokrug ni u kojem području ne poklapa s djelokrugom Grada Crikvenice povodom čega obveznik upućuje na mišljenje Ministarstva pravosuđa i uprave od 31. siječnja 2023. u kojem je zauzet sljedeći stav: „*Drugim riječima, situacija u kojoj je član predstavničkog tijela istovremeno ravnatelj neprofitne pravne osobe koju je osnovala neka druga jedinica lokalne samouprave ili jedinica područne (regionalne) samouprave ne predstavlja nespojivost u smislu odredbi Zakona o lokalnim izborima. Od instituta nespojivosti potrebno je razlikovati institut sukoba interesa.*“. U prilogu svom očitovanju obveznik je dostavio odgovor Ministarstva pravosuđa i uprave od 31. siječnja 2023. KLASA: 024-02/22-01/168, URBROJ: 514-07-02/01-23-04, danom na njegov upit je li istovremeno obavljanje dužnosti člana Gradskog vijeća Grada Crikvenice i ravnatelja Županijske lučke uprave Crikvenica u suprotnosti s odredbama ZSSI-a. Uz navod koji je obveznik citirao u svom očitovanju Ministarstvo pravosuđa i uprave je u navedenom odgovoru obveznika uputilo da se u vezi s eventualnim postojanjem sukoba interesa obrati Povjerenstvu kao tijelu nadležnom za provedbu ZSSI-a.

Obveznik dalje u očitovanju potvrđuje da je 6. veljače 2023. počelo mirovanje njegova mandata člana Gradskog vijeća te da je prethodno tome dana 4. veljače 2023. od Povjerenstva zatražio mišljenje je li obnašanje dužnosti ravnatelja Županijske lučke uprave Crikvenica i gradskog vijećnika u suprotnosti s odredbama ZSSI-a povodom čega je 6. veljače 2023. zaprimio mišljenje Povjerenstva da ne može istovremeno obavljati obje dužnosti te je upućen razriješiti okolnosti koje predstavljaju povredu ZSSI-a. Obveznik napominje da je istoga dana 6. veljače 2023. obavijestio Gradsko vijeće Grada Crikvenice o stavljanju mandata u mirovanje (u prilog očitovanju dostavio je poruku e-pošte koju je 6. veljače 2023. uputio predsjednici Gradskog vijeća Grada Crikvenice radi stavljanja mandata u mirovanje) sukladno članku 79. Zakona o lokalnim izborima te da je obavijest (dokaz) o mirovanju mandata gradskog vijećnika 7. veljače 2023. mailom dostavio Povjerenstvu.

Obveznik naposljetku u očitovanju ističe da je stavljanjem vijećničkog mandata u mirovanje čim je dobio mišljenje Povjerenstva postupio sukladno članku 8. stavku 1. ZSSI-a, a uzimajući u obzir da od stupanja na snagu ZSSI-a nije isplaćena vijećnička naknada, slijedom čega predlaže Povjerenstvu u smislu članka 44. stavka 2. ZSSI-a donijeti meritornu odluku o neutvrđivanju postojanja sukoba interesa u ovoj pravnoj stvari.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-1091-Pp-558-22/23-03-23 od 6. lipnja 2023. od Gradskog vijeća Grada Crikvenice zatražilo dostavu očitovanja obnaša li obveznik Mario Kružić dužnost člana Gradskog vijeća Grada Crikvenice te, ako obnaša, od kada je na navedenoj dužnosti i prima li za njeno obnašanje naknadu i u kojem iznosu.

Gradsko vijeće Grada Crikvenice na spomenuto je traženje odgovorilo dopisom od 19- lipnja 2023., KLASA: 024-02/23-01/12, URBROJ: 2170-5-04/11-23-2, u kojem je navelo da je Mario Kružić izabran za člana Gradskog vijeća Grada Crikvenice dana 18. lipnja 2021. na konstituirajućoj sjednici Gradskog vijeća Grada Crikvenice te da je dana 6. veljače 2023. stavio mandat u mirovanje što je od strane vijećnika primljeno na znanje na 17. sjednici 27. veljače 2023.

U prilog dopisu dostavljen je izvadak iz evidencije o političkim strankama i nezavisnim vijećnicima zastupljenim u predstavničkom tijelu Grada Crikvenice iz kojeg je razvidno da je obveznik Mario Kružić počeo obnašati mandat 18. lipnja 2021. te da je istom 6. veljače 2023. počelo mirovanje mandata.

Također, u prilogu dopisa dostavljeno je Izvješće Mandatne komisije Gradskog vijeća Grada Crikvenice o stavljanju mandata u mirovanje i početku obnašanja dužnosti zamjenika članova Gradskog vijeća od 16. veljače 2023., KLASA: 024-02/23-01/03, URBROJ: 2170-5-04/05-23-2, u kojem se navodi da je obveznik Mario Kružić 6. veljače 2023. elektroničkom porukom podnio predsjednici Gradskog vijeća Grada Crikvenice obavijest o stavljanju mandata u mirovanje s danom 6. veljače 2023. iz osobnih razloga, a sukladno članku 79. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.).

Uvidom u Upisnik predmeta Povjerenstva utvrđeno je da je isto obvezniku Mariu Kružiću na 203. sjednici održanoj 6. veljače 2023. u predmetu M-34/23 dalo mišljenje da temeljem odredbe članka 17. stavka 1. ZSSI-a ne može za vrijeme obnašanja dužnosti ravnatelja Županijske lučke uprave Crikvenica obavljati dužnost člana Gradskog vijeća Grada Crikvenica jer zakonom nije propisana iznimka od opće zabrane istodobnog obnašanja dviju javnih dužnosti. Obveznik je istim mišljenjem upućen da sukladno članku 8. stavku 1. ZSSI-a razriješi okolnosti koje predstavljaju povredu ZSSI-a.

Uvidom u Informacijski sustav Porezne uprave Povjerenstvo je utvrdilo da je obveznik Mario Kružić primio dana 29. prosinca 2021. i 1. veljače 2022. isplate Grada Crikvenice u pojedinačnim neto iznosima od 833,00 kune te da drugih isplata obvezniku od Grada Crikvenice u razdoblju od 25. prosinca 2021. do 6. veljače 2023. nije bilo.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Zakonom o pomorskom dobru i morskim lukama („Narodne novine“, broj 158/03., 100/04., 141/06., 38/09., 123/11., 56/16. i 98/19.), koji je bio na snazi u razdoblju u kojem je obveznik istovremeno uz obnašanje dužnosti ravnatelja Županijske lučke uprave Crikvenica obnašao i dužnost člana Gradskog vijeća Grada Crikvenice, u članku 75. stavku 1. propisano je da se radi upravljanja, gradnje i korištenja luka otvorenih za javni promet koje su od županijskog i lokalnog značaja za područje svake županije može osnovati više lučkih uprava na zahtjev općinskog ili gradskog vijeća, u kojem slučaju su podnositelji zahtjeva i suosnivači. Prema stavku 2. istoga članka osnivač lučke uprave iz stavka 1. toga članka je županija, a odluku o njenom osnivanju donosi županijska skupština.

Člankom 56. stavkom 1. Zakona o pomorskom dobru i morskim lukama propisano je da na osnovi javnog natječaja, na prijedlog natječajne komisije, a uz suglasnost ministra, ravnatelja lučke uprave imenuje Upravno vijeće lučke uprave na vrijeme od četiri godine.

Zakonom o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) je u članku 35. propisano da predstavničko tijelo, pored ostalog, donosi statut jedinice lokalne, odnosno područne (regionalne) samouprave te donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave, dok je u članku 69. stavku 3. propisano da predstavničko tijelo jedinice lokalne i područne (regionalne) samouprave donosi proračun u skladu s posebnim zakonom.

Zakonom o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) u članku 75. stavku 1. propisano je da se članovi predstavničkih tijela jedinica biraju na neposrednim izborima, tajnim glasovanjem.

U odnosu na obnašanje dužnosti člana predstavničkog tijela jedinice lokalne odnosno područne (regionalne) samouprave istovremeno s obnašanjem dužnosti ravnatelja županijske lučke uprave, ukazuje se da član predstavničkog tijela jedinice lokalne odnosno područne (regionalne) samouprave nije obveznik u smislu odredbi ZSSI-a, međutim, imajući u vidu ovlasti navedenog tijela u donošenju proračuna i općih akata jedinice lokalne odnosno područne (regionalne) samouprave, kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o pomorskom dobru i morskim lukama je propisano da županija odlukom županijske skupštine osniva županijsku lučku upravu te su propisane ovlasti ravnatelja županijske lučke uprave kao i način njegova imenovanja, odnosno razrješenja pri čemu istim Zakonom nije propisano da bi ravnatelj navedene ustanove, koji je obveznik u smislu odredbi ZSSI-a, istovremeno mogao biti član predstavničkog tijela jedinice lokalne samouprave.

Sukladno navedenom, istovremenim obnašanjem dužnosti ravnatelja Županijske lučke uprave Crikvenica i dužnosti člana Gradskog vijeća Grada Crikvenice u razdoblju od 25. prosinca 2021. do 10. travnja 2022. te ponovno od 4. studenoga 2022. do 6. veljače 2023., kao i istovremenim obnašanjem dužnosti vršitelja dužnosti ravnatelja Županijske lučke uprave Crikvenica i dužnosti člana Gradskog vijeća Grada Crikvenice u razdoblju od 11. travnja 2022. do 3. studenoga 2022., obveznik Mario Kružić počinio je povredu članka 17. stavka 1. ZSSI-a.

Okolnost da je obveznik od Grada Crikvenice dopisom od 4. ožujka 2022. zatražio prestanak obračunavanja i isplaćivanja vijećničke naknade uslijed čega nakon 1. veljače 2022. nije više primao navedenu naknadu, ukazuje da je obveznik temeljem članka 8. stavka 1. ZSSI-a uredio svoje privatne poslove kako bi se spriječio predvidljivi sukob interesa i povredu članka 16. ZSSI-a kojom je propisano da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano. Opisanim postupanjem obveznik nije razriješio okolnost istovremenog obnašanja dužnosti ravnatelja Županijske lučke uprave Crikvenica i dužnosti člana Gradskog vijeća Grada Crikvenice iz članka 17. stavka 1. ZSSI-a slijedom čega obveznikova argumentacija u tom pogledu nije od utjecaja na donošenje drugačije odluke u ovoj pravnoj stvari.

Člankom 48. stavkom 1. ZSSI-a propisano je da za povredu odredbi toga Zakona, uključujući i povredu odredbi članka 17. ZSSI-a, Povjerenstvo osobama iz članka 3. toga Zakona uzimajući u obzir načelo razmjernosti može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. dužinu trajanja povrede od 25. prosinca 2021. do 6. veljače 2023. te da predmetnom obvezniku do izricanja ove Odluke nije utvrđena povreda odredbi ZSSI-a te da je osobno zatražio da mu se ne isplaćuje naknada za rad u Gradskom vijeću, Povjerenstvo je utvrdilo primjerenim obvezniku za povredu odredbe članka 17. stavka 1. ZSSI-a izreći opomenu. Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Mario Kružić, osobnom dostavom
2. Podnositelju prijave
3. Objava na mrežnim stranicama Povjerenstva
4. Pismohrana